ए सब के होआ दा हा। मेरे आस्तै ओ नोखा तजरबा हा। मैं शख्सीयत चाह्‌ना हर इक च अपनी शख्सीयत। मेरा ओ कोई सरबंधी नेईं जित्थैं मेरी शख्सीयत दी हानि होऐ। पर ओ सब गल्लां पता नीं मेरे अंदर कुत्थै संगड़ोइयै रेही गेदियां हियां। मिगी हरानगी होई जिसलै दिक्खेआ जे मेरा मन भरोची आए दा ऐ। हर भावुकता गी मैं कमजोरी मित्थना। कमजोरी ओ किरदार दी ऐ, शख्सीयत दी ऐ। असूल बे-क्यासे होंदे न। बनाने आला बी बे-क्यासा होंदा ऐ। उंदे हेठ असेंगी ममताहीन ते पक्के होइयै चलना ऐ। शख्सीयत गी कुसै हालती च मुल्लैं नीं दित्ता जाई सकदा। पर ए सारा बैह्‌सी सभाऽ कुसै चाल्ली बी मेरे अंदर सिर नेईं चुक्की सकेआ ते मैं ए जानियै टऊ होई गेआ जे लाड़ी नै अपने च किश नीं रेहियै मेरे आपा गी ऐसा पछाड़ेआ ऐ जे मैं स्‌हाना कन्नै परसिज्जली गेआ आं।